المعطي منجب، تولد فـ6 مارس 1962 ف بنسليمان، هو ؤستاد جاميعي ومؤرخ وحقوقي وناشط سياسي مغريبي تيخدم على تّاريخ السياسي لمعاصر ومسائل حقوق لإنسان. تولد لمعطي منجب ف 1962 ف بنسليمان وكبر فيها. قرا التاريخ فكلية لأداب فالرباط و موراها كمًل قرايتو ففرانسا. لمعطي منجب عندو جوج دكتورات: اللًولا من فرنسا فالشؤون السياسية فمنطقة شمال إفريقيا (1989)، والتانية من السينيݣال فتاريخ السياسة لإفريقية (2005). ف شتنبر 2015، تمنع من سفر ل لخاريج بسباب ختيلالات ف لفلوس ف واحد من لمراكز لي خدام فيهم علا حساب ماقالت وزارة داخيلية. موراها دار إضراب علا لماكلة من 6 أكتوبر حتال 29 أكتوبر مورما تحيد عليه هاد لمنع. تهمة لي كانت عندو د أنو "قاس سلامة داخيلية د دولة، دار نصب ؤ بلي خدا معاونات من منضمات برانية بلاما يحتارم لقانون" دازت ف لمحكمة لبتيدائية د الرباط ف 19 نونبر 2015 لي أجلاتها حتال 27 يناير 2016 ؤ موراها خمسة د لمرات خرين، حتال 28 يناير 2021 فين تحكم عليه غيابيا ف هاد لقضية ب عام د لحبس ويخلص خمسطاس ألف درهم. ف 7 أكتوبر 2020، النيابة العامة في المحكمة الإبتدائية ديال الرباط حلات تحقيق مع لمعطي منجب و لفاميلة ديالو علا شي تحويلات ديال بزاف د لفلوس وغسيل د لفلوس.